પ્રથમ રજુઆત રાગ બાગેશ્રીથી, વિલંબિત ખયાલ માં આલાપ સાથે કરાઈ. બાગેશ્રી પછી અટકીને ડો.એન.રાજમે કહ્યું કે 'હવે જે હું વગાળીશ તે તમે પોતે ઓળખી જશો૩ અને પછી વાયોલિન પર છેડાયું ગાંધીજીનું પ્રિય, 'વૈષ્ણવજન તો તેને રે કહીએ' રાગ મિશ્ર ખમાજમાં આ રચનાની રજૂઆત કરાઇ અને શ્રોતાઓ તાલીઓના ગડગડાટ વચ્ચે તેમને વધાવી લીધા હતા. ત્યારબાદ રાગ મિશ્ર પહાડીમાં જે રચના વાયોલિન પર રજૂ થઈ એ હતી 'પાયોજી મૈંને રામ રતનધન પાયો', જેમાં શ્રોતાઓ લીન થયા હતા. અને પછી તો છેડાયો રાગ દેશ જેમા મધ્યલયમાં તીનતાલ પર ખુબ સુંદર રજુઆત કરાઇ. ડો.એન.રાજમ અને રાગિની બંનેએ જુગલબંદીમાં અલગ અલગ લયકારી સંભળાવી દર્શકોના મનમોહી લીધા હતા. અંતમાં રાગ ભૈરવીમાં અને તાલ કહેરવામાં રજુઆત કરી કાર્યક્રમ સમાપ્તિ માટે શ્રોતાઓની રજા માંગી, ત્યારે શ્રોતાઓ આજે પણ નહોતા ઇચ્છતા કે કાર્યક્રમનુ સમાપન થાય. શ્રોતાઓની ફરમાઇશ પર ડો.રાજમના ગુરૂજીનું પ્રિય 'જોગી મત જા' રાગ ભૈરવી માં સંભાળાવી, યાદગાર સાંજનું સમાપન કર્યું હતુ. અંતમાં નીયો રાજકોટની પરંપરા મુજબ રાષ્ટ્ર ગાન માટે રાગીણી શંકરના સ્વરમાં અને સહુ શ્રોતાઓએ સાથે મળીને રાષ્ટ્ર ગાન ગાયુ હતુ. દરરોજની માફક અંતમાં અલ્પહાર અને કેસરીયા દુધનો આસ્વાદ માણતા લોકોએ આ સૂરીલી સાંજને વખાણી હતી.